It-Tieni Pitazz – Paragrafi 651-660 O Alla li ħadd ma jista' jifhmu, kemm hi kbira l-ħniena Tiegħek! Hija ikbar mill-fehma tal-bnedmin u l-anġli kollha flimkien. L-anġli kollha u l-bnedmin kollha ħarġu mill-profondita' tal-ħniena tenera Tiegħek. Il-ħniena hi l-fjur tal-imħabba. Alla hu mħabba, u l-ħniena hi l-opra Tiegħu. Titnissel fl-imħabba; tiġi rivelata fil-ħniena. Inħares lejn x'hix inħares ikellimni dwar il-ħniena ta' Alla. L-istess ġustizzja ta' Alla wkoll tkellimni dwar il-ħniena Tiegħu bla tarf, għax il-ġustizzja toħroġ mill-imħabba. Hemm kelma waħda li jiena nagħti kasha u naħseb fuqha l-ħin kollu; waħedha hi kollox għalija; jiena ngħix biha u mmut biha, u din hi r-rieda qaddisa ta' Alla. Hija l-ikel tiegħi ta' kuljum. Ruħi kollha kemm hi toqgħod tisma' bir-reqqa x-xewqat ta' Alla. Jiena dejjem nagħmel dak li Alla jitlob mingħandi, għalkemm in-natura tiegħi ta' spiss tirtogħod u jiena nħoss li l-kobor ta' dawn l-affarijiet hu iktar milli niflaħ. Jiena naf tajjeb jiena x'jien minni nnifsi, imma naf wkoll x'inhi l-grazzja ta' Alla, li tweżinni. 25 ta' April 1936. Walendow. Dak inhar, it-tbatija li kont qiegħda nħoss f'ruħi kienet iktar ħarxa minn qatt qabel. Minn kmieni filgħodu, jiena ħassejtni qisu ruħi u ġismi ġew mifrudin. Ħassejtni bħallikieku l-preżenza ta' Alla nifditli l-esseri tiegħi kollu; ħassejt il-ġustizzj kollha ta' Alla ġewwa fija; ħassejtni wieqfa waħdi quddiem Alla. Għaddieli ħsieb minn moħħi; kelma waħda mid-Direttur Spiritwali tiegħi kienet tagħtini paċi sħiħa; imma x'nista' nagħmel? Mhux qiegħed hawn. Madankollu, iddeċidejt li nfittex id-dawl fil-qrar. X'ħin jiena kxift ruħi quddiem is-saċerdot, hu beża' jkompli jisma' l-qrara tiegħi, u dan ġabli tbatija ikbar. X'ħin nara li saċerdot qed jibża', ma jkollix ebda paċi ġewwa fija. Jiena għalhekk iddeċidejt li nikxef ruħi lid-direttur spiritwali tiegħi biss dwar kollox, mill-ikbar sal-iċken ħaġa, u li nimxi strettament fuq il-pariri tiegħu. Jiena issa qiegħda nifhem li l-qrar huwa biss tqerr id-dnubiet tiegħek, u d-direzzjoni spiritwali hija ħaġ'oħra għal kollox. Imma jiena mhux fuq din il-ħaġa rrid nitkellem. Irrid nitkellem dwar ħaġa stramba li ġratli għall-ewwel darba. X'ħin il-konfessur beda jkellimni, ma fhimt l-ebda kelma. Imbagħad rajt lil Ġesu' Msallab u Huwa qalli, Inti għandek tfittex id-dawl u s-saħħa fil-Passjoni Tiegħi. Wara l-qrar, jiena mmeditajt fuq il-Passjoni terribbli ta' Ġesu', u fhimt li dak li kont qiegħda nbati ma kien xejn meta nqabbluh mal-Passjoni tas-Salvatur, u li l-iċken imperfezzjoni wkoll kienet il-kawża ta' din it-tbatija terribbli. Imbagħad ruħi mtliet b'indiema kbira ħafna u kien f'dak il-waqt biss li jiena ħassejtni fil-baħar tal-ħniena bla tarf ta' Alla. O, kemm huma ftit il-kliem li jiena għandi sabiex nesprimi dak li jiena għaddejja minnu! Inħossni bħal qatra nida mitlufa fil-fond ta' oċejan bla qiegħ tal-ħniena divina. + 11 ta' Mejju 1936. Ġejt Krakovja. Kont ninsab ferħana li sa fl-aħħar kont sejra nkun kapaċi nwettaq dak kollu li Ġesu' kien qed jitlob. Darba, meta kont qiegħda nitkellem ma' Patri A. . . (Andrasz) u kont għidtlu kollox, jiena rċevejt din it-tweġiba: "Sor, itlob sal-jum tal-Festa tal-Qalb Imqaddsa ta' Ġesu' u żid xi mortifikazzjoni mat-talb, u fil-Festa tal-Qalb Imqaddsa ta' Ġesu' jiena nagħtik tweġiba." Imma jum minnhom, jiena smajt dan il-leħen ġewwa ruħi: Tibża' minn xejn; Jiena qiegħed miegħek. Wara dan il-kliem, ħassejt tant urġenza ġewwa fija li, mingħajr ma qgħadt nistenna l-Festa tal-Qalb Imqaddsa ta' Ġesu', jien għidt fil-qrar li kont ser nitlaq l-Kongregazzjoni fil-pront. Is-saċerdot wieġeb: "Sor, la inti ħadt din id-deċiżjoni waħdek, mela ħu ir-responsabbilta' fuqek innifsek. Mur." Kont ferħana li kont tielqa. L-għada filgħodu, il-preżenza ta' Alla f'daqqa waħda ħallietni. Dalma kbira waqgħet fuq ruħi. Ma stajtx nitlob. Minħabba din it-telfa tal-preżenza ta' Alla li ġiet fuqi ħabta u sabta, iddeċidejt li nipposponi l-ħaġa għal ftit żmien, sakemm inkun tkellimt mas-saċerdot. Patri A. (Andrasz) wieġeb li bidliet ta' ħsieb bħal dawn fl-erwieħ kienu jiġru ta' spiss, u qalli li dan ma kienx ostaklu għall-azzjoni li kelli nieħu. X'ħin jiena tkellimt mal-Madre Ġenerali (Michael) fuq dak kollu li kien ġrali, hija qalet, "Sor, jiena ser naqflek fit-tabernaklu flimkien mal-Mulej Ġesu'; tmur fejn tmur minn hemm ġew, dik tkun ir-rieda ta' Alla." 19 ta' Ġunju. X'ħin morna għand il-Ġiżwiti għall-purċissjoni tal-Qalb Imqaddsa ta' Ġesu', waqt il-Vespri rajt l-istess raġġi ħerġin mill-Ostja Mqaddsa, preċiż bħalma huma mpenġija fix-xbieha. Ruħi mtliet b'xenqa kbira għal Alla. Ġunju 1936. Diskursata ma' Patri A. (Andrasz) "Kun af li dawn huma affarijiet tqal u diffiċli. Id-direttur spiritwali prinċipali tiegħek hu l-Ispirtu s-Santu. Aħna nistgħu biss nagħtu direzzjoni lil dawn l-ispirazzjonijiet, imma d-Direttur veru tiegħek hu l-Ispirtu s-Santu. Jekk inti stess iddeċidejt li titlaq, Sor, jiena la nżommok u lanqas nordnalek tagħmel dan. Inti tieħu din ir-responsabbilta' għalik innifsek. Jiena qed ngħidlek dan, Sor: int tista' tibda tagħmel xi ħaġa. Inti kapaċi tagħmlu dan, u għalhekk inti tista' tagħmlu dan. Dawn l-affarijiet huma tassew probabbli; dak kollu li inti għidtli s'issa (qabel il-voti perpetwi fi Krakovja fl-1933) huwa favur li inti tieħu azzjoni. Iżda xorta waħda trid toqgħod attenta ħafna f'dan kollu. Itlob ħafna u itlob li jiena jkolli d-dawl." Waqt il-Quddiesa, iċċelebrata minn Patri Andrasz, rajt lit-Tfajjel ċkejken Ġesu', li qalli li kelli niddependi minnu għal kollox; L-ebda azzjoni li inti tagħmel waħdek, ukoll jekk tagħmel ħafna sforz biex tagħmilha sewwa, ma togħġobni. Jiena fhimt dan (il-bżonn li) niddependi minnu. 660. O Ġesu' tiegħi, fil-jum tal-aħħar ġudizzju, Inti ser titlob mingħandi rapport dwar din l-opra tal-ħniena. O Mħallef ġust, imma l-Għarus tiegħi wkoll, għinni nagħmel ir-rieda divina Tiegħek, O ħniena, O virtu' divina! O Qalb l-iżjed ħanina ta' Ġesu', Għarus tiegħi, agħmel li qalbi tkun tixbaħ lil Tiegħek.
Djarju ta' Swor Fawstina – It-2 Pitazz (par.651-660)